b'\n_START_ARTICLE_\nAizkraukle\n_START_SECTION_\nNosaukums\n_START_PARAGRAPH_\nPils\xc4\x93tas nosaukums atvasin\xc4\x81ts no viduslaiku lat\xc4\xab\xc5\x86u valod\xc4\x81 lietot\xc4\x81 vietv\xc4\x81rda Ascrad vai Asscrade (lat\xc4\xab\xc5\x86u: castrum Ascrad, liter\xc4\x81raj\xc4\x81 v\xc4\x81cu valod\xc4\x81 Ascheraden), kas latviski skan "A\xc5\xa1\xc4\xb7ere\'\' - t\xc4\x81 sauca strautu, Daugavas pieteku.\n_START_SECTION_\nV\xc4\x93sture\n_START_PARAGRAPH_\nAizkraukles l\xc4\xabvu pils pirmo reizi piemin\xc4\x93ta Livonijas Indri\xc4\xb7a hronikas tekst\xc4\x81 sakar\xc4\x81 ar l\xc4\xabvu un lietuvie\xc5\xa1u uzbrukumu R\xc4\xabgai 1204. gad\xc4\x81. Tad t\xc4\x81 bijusi vist\xc4\x81l\xc4\x81k austrumos novietot\xc4\x81 l\xc4\xabvu osta pie Daugavas \xc5\xabdensce\xc4\xbca, v\xc4\x93l t\xc4\x81l\xc4\x81k s\xc4\x81k\xc4\x81s krist\xc4\xabto s\xc4\x93\xc4\xbcu un latga\xc4\xbcu zemes - Koknese un Jersika. Ap 1229. gadu notika Aizkraukles kauja starp Zemgales \xc4\xb7\xc4\x93ni\xc5\x86a Viestarda un Aizkraukles pilskunga Markvarta vad\xc4\xabtajiem karasp\xc4\x93kiem. No 1252. l\xc4\xabdz 1478. gadam Aizkraukle bija Livonijas orde\xc5\x86a Aizkraukles komturejas centrs. _NEWLINE_M\xc5\xabsdienu Aizkraukles pils\xc4\x93ta rad\xc4\x81s 20. gadsimta se\xc5\xa1desmitajos gados k\xc4\x81 celtnieku ciemats, pateicoties P\xc4\xbcavi\xc5\x86u HES celtniec\xc4\xabbai. Celtnieku ciematam strauji augot, 1967. gad\xc4\x81 tas ieguva pils\xc4\x93tas statusu un taj\xc4\x81 pa\xc5\xa1a laik\xc4\x81 k\xc4\xbcuva par rajona centru. L\xc4\xabdz 1990. gadam pils\xc4\x93tas nosaukums bija Stu\xc4\x8dka par godu P\xc4\x93terim Stu\xc4\x8dkam, bet 1990.\xc2\xa0gada 25.\xc2\xa0septembr\xc4\xab ar Augst\xc4\x81k\xc4\x81s padomes l\xc4\x93mumu pils\xc4\x93ta ieguva nosaukumu Aizkraukle.\n_START_SECTION_\nAizkraukles pilskalns\n_START_PARAGRAPH_\nAizkraukles pilskalns ir 0,5 ha liels, ar 0,1 ha lielu priek\xc5\xa1pili (Ernests Brasti\xc5\x86\xc5\xa1, 1930.), 3 ha lielu senpils\xc4\x93tu un ostu. Pilskalna tuvum\xc4\x81 atrodas divi kapulauki - Aizkraukles un Lejas\xc5\xbeagaru, kur kopum\xc4\x81 atsegts ap 100 uz 10.-12.gs. attiecin\xc4\x81mu apbed\xc4\xabjumu (Urt\xc4\x81ns, 1983.).'